CELEX: C2006/165/54
Language: sk
Date: 2006-07-15 00:00:00
Title: Vec T-130/06: Žaloba podaná  3. mája 2006  – Drax Power a iní/Komisia

15.7.2006   
            
            
               SK
            
            
               Úradný vestník Európskej únie
            
            
               C 165/27
            
         Žaloba podaná 3. mája 2006 – Drax Power a iní/Komisia
   (Vec T-130/06)
   (2006/C 165/54)
   Jazyk konania: angličtina
   Účastníci konania
   Žalobcovia: Drax Power Ltd (Selby, Spojené kráľovstvo), Great Yarmouth Power Ltd (Swindon, Spojené kráľovstvo), International Power Plc (Londýn, Spojené kráľovstvo), Npower Copgen Ltd (Swindon, Spojené kráľovstvo), RWE Npower Plc (Swindon, Spojené kráľovstvo), ScottishPower Generation Ltd (Glasgow, Spojené kráľovstvo), Scottish and Southern Energy Plc (Perth, Spojené kráľovstvo) (v zastúpení: I. Glick, QC, a M. Cook, barrister)
   
      Žalovaná: Komisia Európskych spoločenstiev
   Návrhy žalobcov
   
               —
            
            
               zrušiť rozhodnutie Komisie C (2006) 426 konečné znenie z 22. februára 2006 týkajúce sa navrhovanej zmeny národného alokačného plánu na pridelenie kvót skleníkových plynov oznámeného Spojeným kráľovstvom Veľkej Británie a Severného Írska,
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Spojené kráľovstvo oznámilo 10. novembra 2004 Komisii svoj úmysel zmeniť svoj predbežný národný alokačný plán emisných kvót skleníkových plynov. Rozhodnutie Komisie, ktoré vyhlásilo navrhovanú zmenu za neprípustnú, Spojené kráľovstvo napadlo a Súd prvého stupňa ho zrušil rozsudkom T-178/05 (1).
   Po tomto zrušení vydala Komisia nové rozhodnutie s vyhlásením, že navrhovaná zmena je neprípustná. Žalobcovia teraz napádajú toto rozhodnutie.
   Žalobcovia vlastnia priamo alebo prostredníctvom dcérskych spoločností zariadenia na výrobu elektriny, ktoré spadajú pod smernicu Európskeho parlamentu a Rady 2003/87/ES z 13. októbra 2003, o vytvorení systému obchodovania s emisnými kvótami skleníkových plynov v spoločenstve, a ktorou sa mení a dopĺňa smernica Rady 96/61/ES (2). Navrhovaná zmena národného alokačného plánu by mala za následok, že by dostali podstatne viac kvót, než mali v súčasnosti pridelené.
   Žalobcovia uvádzajú na odôvodnenie svojej žaloby, že napadnuté rozhodnutie je v rozpore s rozsudkom vo veci T-178/05, a že predmetné otázky už boli právoplatne rozhodnuté.
   Podľa žalobcov zastáva Komisia nesprávny názor, že lehota 30. september 2004 vyplývajúca z článku 11 ods. 1 smernice je konečnou lehotou a že členské štáty nemôžu po tejto lehote navrhovať zmeny svojich národných alokačných plánov, s výnimkou zmien vyžadovaných rozhodnutím Komisie.
   Žalobcovia okrem toho uvádzajú, že starosti vyjadrené v súvislosti s fungovaním obchodovania s emisnými kvótami sú prehnané a neopodstatňujú odmietnutie navrhovaných zmien.
   
      (1)  Vec T-178/05 (Spojené kráľovstvo/Komisia, Zb. C 22, 28.01.2006, s. 14).
   
      (2)  Ú. v. ES L 275, s. 32; Mim. vyd. 15/007, s. 631.